CELEX: 32019D1766
Language: bg
Date: 2019-10-23 00:00:00
Title: Решение за изпълнение (EC) 2019/1766 на Комисията от 23 октомври 2019 година за изменение на Решение за изпълнение (ЕС) 2019/436 по отношение на хармонизиран стандарт EN ISO 19085-3:2017 за пробивни и фрезови машини с цифрово програмно управление

24.10.2019   
               
               
                  BG
               
               
                  Официален вестник на Европейския съюз
               
               
                  L 270/94
               
            
         РЕШЕНИЕ ЗА ИЗПЪЛНЕНИЕ (EC) 2019/1766 НА КОМИСИЯТА
         от 23 октомври 2019 година
         за изменение на Решение за изпълнение (ЕС) 2019/436 по отношение на хармонизиран стандарт EN ISO 19085-3:2017 за пробивни и фрезови машини с цифрово програмно управление
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 10 от нея,
         като има предвид, че:
         
                     (1)
                  
                  
                     В съответствие с член 7 от Директива 2006/42/ЕО се счита, че машина, която е произведена съгласно даден хармонизиран стандарт, данните за който са били публикувани в Официален вестник на Европейския съюз, съответства на съществените изисквания за безопасност и опазване на здравето, влизащи в обхвата на този хармонизиран стандарт.
                  
               
                     (2)
                  
                  
                     С писмо M/396 от 19 декември 2006 г. Комисията отправи искане към Европейския комитет за стандартизация (CEN) и Европейския комитет за стандартизация в електротехниката (CENELEC) за изготвяне, преразглеждане и приключване на работата по хармонизираните стандарти в подкрепа на Директива 2006/42/ЕО, така че да бъдат отразени промените, въведени с посочената директива спрямо Директива 98/37/ЕО на Европейския парламент и на Съвета (2).
                  
               
                     (3)
                  
                  
                     Въз основа на искане M/396 от 19 декември 2006 г. CEN изготви новия хармонизиран стандарт EN ISO 19085-3:2017.
                  
               
                     (4)
                  
                  
                     Комисията, заедно с CEN, направи оценка дали изготвеният от CEN стандарт EN ISO 19085-3:2017 е в съответствие с искане M/396 от 19 декември 2006 г.
                  
               
                     (5)
                  
                  
                     През декември 2017 г. Германия подаде официално възражение в съответствие с член 10 от Директива 2006/42/ЕО по отношение на стандарт EN ISO 19085-3:2017 „Дървообработващи машини. Безопасност. Част 3: Пробивни и фрезови машини с цифрово програмно управление (NC)“.
                  
               
                     (6)
                  
                  
                     В подаденото от Германия официално възражение се посочва, че точка 6.6.2.2.3.1 от стандарт EN ISO 19085-3:2017, в която се разглежда предотвратяването на достъпа до инструменти и други движещи се части на машината, не съответства на съществените изисквания за безопасност и опазване на здравето, посочени в точка 1.4.1 от приложение I към Директива 2006/42/ЕО.
                  
               
                     (7)
                  
                  
                     След като проучи стандарт EN ISO 19085-3:2017 заедно с представителите на комитета, създаден по силата на член 22 от Директива 2006/42/ЕО, и представителите на комитета, създаден по силата на член 22 от Регламент (ЕС) № 1025/2012 на Европейския парламент и на Съвета (3), Комисията стигна до заключението, че стандартът не отговаря на едно от съществените изисквания за безопасност и опазване на здравето, посочени в точка 1.4.1 от приложение I към Директива 2006/42/ЕО, а именно — изискването, което гласи, че предпазителите и предпазните устройства не трябва да могат лесно да бъдат елиминирани. По-специално, в стандарта се съдържат технически спецификации за достъпа до движещите се части на машината през пространството между рамката на машината и страничните прегради на машината, но не се разглеждат проектирането или предпазването на самата рамка на машината, която в някои случаи може да е достатъчно ниска, за да бъде елиминирана. Поради това стандарт EN ISO 19085-3:2017 следва да се публикува в Официален вестник на Европейския съюз с ограничение.
                  
               
                     (8)
                  
                  
                     Данните за хармонизираните стандарти, изготвени в подкрепа на Директива 2006/42/ЕО, са публикувани в Решение за изпълнение (ЕС) 2019/436 на Комисията (4). За да се гарантира, че всички данни за хармонизираните стандарти, изготвени в подкрепа на Директива 2006/42/ЕО, са изброени в един и същи акт, данните за стандарт EN ISO 19085-3:2017 следва да се включат в приложение към посоченото решение. Поради това Решение за изпълнение (ЕС) 2019/436 следва да бъде съответно изменено.
                  
               
                     (9)
                  
                  
                     Съответствието с даден хармонизиран стандарт осигурява презумпция за съответствие със съответните съществени изисквания, определени в законодателството на Съюза за хармонизация, считано от датата на публикуване на данните за този стандарт в Официален вестник на Европейския съюз. Поради това настоящото решение следва да влезе в сила в деня на публикуването му,
                  
               ПРИЕ НАСТОЯЩОТО РЕШЕНИЕ:
         
            Член 1
            Приложение II към Решение за изпълнение (ЕС) 2019/436 се изменя в съответствие с приложението към настоящото решение.
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 23 октомври 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  OВ L 157, 9.6.2006 г., стр. 24.
         
            (2)  Директива 98/37/ЕО на Европейския парламент и на Съвета от 22 юни 1998 г. относно сближаването на законодателствата на държавите членки по отношение на машините (ОВ L 207, 23.7.1998 г., стр. 1).
         
            (3)  Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (ОВ L 316, 14.11.2012 г., стр. 12).
         
            (4)  Решение за изпълнение (ЕС) 2019/436 на Комисията от 18 март 2019 г. относно хармонизираните стандарти за машините, изготвени в подкрепа на Директива 2006/42/ЕО на Европейския парламент и на Съвета (OВ L 75, 19.3.2019 г., стр. 108).
      
      
         
            ПРИЛОЖЕНИЕ
            В приложение II към Решение за изпълнение (ЕС) 2019/436 се добавя следният ред:
            
               
                           „3.
                        
                        
                           EN ISO 19085-3:2017
                           Дървообработващи машини. Безопасност. Част 3: Пробивни и фрезови машини с цифрово програмно управление (NC).
                           
                              Забележка: Що се отнася до точка 6.6.2.2.3.1 от хармонизиран стандарт EN ISO 19085-3:2017, то той не осигурява презумпция за съответствие със същественото изискване за безопасност и опазване на здравето, посочено в точка 1.4.1 от приложение I към Директива 2006/42/ЕО, което гласи, че предпазителите и предпазните устройства не трябва да могат лесно да бъдат елиминирани.
                        
                        
                           C“